《寄宋君辅》
宋代·韩淲

仕则有用舍，学则有舒卷。但愿培之深，名宦恐不免。

范欧久逾培，黄俞近莫辨。后先行与静，信各万人选。

自是有犁锄，自是有轩冕。如闻复授徒，乡里足称善。

青青谨对矣，话柄由我转。杳邈天外心，其奈知德鲜。

兴言相逢时，一再仅游衍。夜来定何杯，午后亦何脔。

达生恨弗果，情深话犹浅。东家山水窟，气岸必洪展。

绿草三径春，幽光遍苔藓。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。